CELEX: 62021CN0780
Language: fi
Date: 2021-12-15 00:00:00
Title: Asia C-780/21 P: Valitus, jonka Oriol Junqueras i Vies on tehnyt 15.12.2021 unionin yleisen tuomioistuimen (kuudes jaosto) asiassa T-613/20, Junqueras i Vies v. parlamentti, 5.10.2021 antamasta määräyksestä

14.2.2022   
            
            
               FI
            
            
               Euroopan unionin virallinen lehti
            
            
               C 73/20
            
         
      Valitus, jonka Oriol Junqueras i Vies on tehnyt 15.12.2021 unionin yleisen tuomioistuimen (kuudes jaosto) asiassa T-613/20, Junqueras i Vies v. parlamentti, 5.10.2021 antamasta määräyksestä
      (Asia C-780/21 P)
      (2022/C 73/25)
      Oikeudenkäyntikieli: espanja
      
         Asianosaiset
      
      
         Valittaja: Oriol Junqueras i Vies (edustaja: Marsal i Ferret, abogado)
      
         Muu osapuoli: Euroopan parlamentti
      
         Vaatimukset
      
      
                  —
               
               
                  Unionin yleisen tuomioistuimen kuudennen jaoston 5.10.2021 antama määräys asiassa T-613/20 on kumottava.
               
            
                  —
               
               
                  On todettava, että valitus täyttää kaikki tutkittavaksi ottamisen edellytykset.
               
            
                  —
               
               
                  Menettely on aloitettava uudelleen, jotta unionin yleisen tuomioistuimen kuudes jaosto voi sen jälkeen, kun valituksen on todettu täyttävän tutkittavaksi ottamisen edellytykset, jatkaa asian tutkintaa
               
            
                  —
               
               
                  Euroopan parlamentti on velvoitettava korvaamaan oikeudenkäyntiväitteen tutkinnasta ja tämän valituksen käsittelystä aiheutuneet oikeudenkäyntikulut.
               
            
         Oikeudelliset perusteet ja pääasialliset perustelut
      
      Valittaja vetoaa valituksensa tueksi viiteen valitusperusteeseen.
      
                  1.
               
               
                  Määräys on ristiriidassa tehokasta oikeussuojaa (perusoikeuskirjan 47 artikla sekä Euroopan ihmisoikeussopimuksen 6 ja 13 artikla) koskevien vaatimusten kanssa, koska sen ja asian tutkimatta jättämistä koskevan päätöksen (ja asioiden yhdistämättä jättämistä ja asian käsittelyn lykkäämättä jättämistä koskevien päätösten) johdosta tuomiolla, jonka unionin tuomioistuin on antanut asiassa C-115/21 [P], ja tuomiolla, jonka unionin yleinen tuomioistuin itse voi antaa asiassa T-24/20, (1) jos asia palautetaan sen käsiteltäväksi, ei ole mitään tehokasta vaikutusta. Unionin yleinen tuomioistuin tulkitsee tästä syystä myös oikeudellisesti virheellisellä tavalla sellaisen tuomioistuimen päätöksen oikeudellisia vaikutuksia, joka voidaan antaa asioissa T-24/20 ja C-115/21 [P]. Unionin yleinen tuomioistuin katsoo, että Espanjan kuningaskunnan kansallisten viranomaisten on tehtävä uusi päätös, jotta Junqueras voisi saada takaisin edustajantoimensa, kun taas valittajan vaatimusten kannalta myönteiset tuomioistuimen päätökset johtaisivat siihen, että Junqueras voisi hoitaa edelleen edustajantoimeaan.
               
            
                  2.
               
               
                  Valituksenalaisessa määräyksessä tulkitaan oikeudellisesti virheellisellä tavalla oikeuskäytännössä asetettuja vaatimuksia, joiden täyttyessä voidaan katsoa, että riidanalainen toimi koskee kantajaa suoraan, ja siinä päätellään tästä syystä oikeudellisesti virheellisellä tavalla, ettei kantajalla ole oikeutta nostaa kannetta SEUT 263 artiklan neljännen kohdan nojalla. Määräyksen johdosta tuomioistuimen päätöksillä, jotka voidaan antaa asioissa C-115/21 [P] ja T-24/20, ei ole mitään tehokasta vaikutusta, eikä siinä oteta huomioon sitä, että jos toimea ei olisi toteutettu, Junquerasin edustajantoimi olisi edelleen vapaana ja hän voisi alkaa hoitamaan sitä ja saada oikeutensa takaisin.
               
            
                  3.
               
               
                  Määräys on ristiriidassa yhdenvertaisuutta lain edessä (perusoikeuskirjan 20 artikla) ja tehokasta oikeussuojaa (perusoikeuskirjan 47 artikla) koskevan oikeuden kanssa. Siinä tulkitaan näitä määräyksiä virheellisesti siten, että mainittujen oikeuksien loukkaaminen ilmenee yksinomaan asiakysymystä koskevassa keskustelussa. Jos Junquerasia olisi kohdeltu samalla tavalla kuin Euroopan parlamentin jäsentä, jolle riidanalainen toimi on osoitettu (unionin tuomioistuimen 19.12.2019 asiassa C-502/19 (2) antaman tuomion vaikutusten välitön soveltaminen ja Euroopan parlamentin päätös, joka on ristiriidassa sen kanssa, mitä Espanjan kuningaskunta on ilmoittanut), nyt riitautettua toimea ei kuitenkaan olisi toteutettu, koska Junqueras hoitaisi edelleen edustajantoimeaan. Yhdenvertaisuutta lain edessä ja tehokasta oikeussuojaa koskevan oikeuden loukkaaminen osoittavat, että riidanalainen toimi koskee Junquerasia suoraan, minkä johdosta hänellä on oikeus nostaa kanne SEUT 263 artiklan neljännen kohdan nojalla.
               
            
                  4.
               
               
                  Määräyksessä tulkitaan oikeudellisesti virheellisellä tavalla perusoikeuskirjan vaikutuksia. Määräyksessä ei katsota, että se, että riidanalaisella toimella vaikutetaan suoraan perusoikeuskirjassa vahvistettuihin oikeuksiin, perustaa oikeuden nostaa kanne SEUT 263 artiklan neljännen kohdan nojalla, eikä siinä oteta huomioon, että nyt käsiteltävässä tapauksessa ei puututa unionin oikeuteen kohdistuvaa tuomioistuinvalvontaa koskevaan toimivaltaan, koska Junquerasilta ei voida edellyttää, että hän riitauttaa kansallisella tasolla toimen, jolla edustajanpaikka, jota hän haluisi alkaa taas hoitamaan, todetaan vapautuneeksi. Määräyksessä on tämän vuoksi oikeudellinen virhe.
               
            
                  5.
               
               
                  Määräyksessä sovelletaan oikeudellisesti virheellisellä tavalla unionin oikeuden tehokkuutta ja ensisijaisuutta koskevia periaatteita. Määräyksessä on tehty oikeudellinen virhe, kun siinä ei todeta, että riidanalainen toimi on päätös, jolla todella halutaan, että unionin tuomioistuimen 19.12.2019 asiassa C-502/19 antamalla tuomiolla ei ole mitään tehokasta vaikutusta, millä loukataan myös perusoikeuskirjan 47 artiklassa vahvistettua oikeutta tehokkaaseen oikeussuojaan oikeutena siihen, että tuomiot pannaan täytäntöön asianmukaisessa muodossa, joten Junquerasilla on oikeus nostaa kanne SEUT 263 artiklan neljännen kohdan nojalla.
               
            
         (1)  Tuomio 15.12.2020, Junqueras i Vies v. parlamentti (T-24/20, EU:T:2020:601).
      
         (2)  Tuomio 19.12.2019, Junqueras Vies (C-502/19, EU:C:2019:1115).